Os cigarros non son bos para a saúde.
Isto non é ningunha novidade, xa que sabemos
dos perigos do tabaquismo desde hai décadas.
Pero como nos prexudican exactamente os cigarros?
Vexamos o que ocorre mentres os seus compoñentes
percorren o noso corpo
e como nos beneficiamos fisicamente cando deixamos por fin de fumar.
Con cada inhalación,
o fume pon máis de 5000 substancias químicas
en contacto cos tecidos do corpo.
Para empezar, o alcatrán, un material resinoso e de cor negra,
comeza a recubrir os dentes e as enxivas,
o cal dana o esmalte dental e acaba causando caries.
Co tempo, o fume tamén dana as terminacións nerviosas do nariz,
o cal provoca perda de olfacto.
Nas vías aéreas e nos pulmóns,
o fume aumenta a probabilidade de infeccións
e de enfermidades crónicas coma a bronquite e o enfisema pulmonar.
Isto ocorre porque dana os cilios,
pequenas estruturas en forma de pelo que manteñen as vías aéreas limpas.
A continuación, chega aos alvéolos,
pequenos sacos de aire que permiten o intercambio de osíxeno
e dióxido de carbono entre os pulmóns e o sangue.
Un gas tóxico chamado monóxido de carbono atravesa esa membrana cara ao sangue,
únese á hemoglobina
e despraza o osíxeno
que debería transportar polo corpo.
Esa é unha das razóns polas que fumar pode ocasionar falta de osíxeno
e dificultade para respirar.
En cuestión duns dez segundos,
o fluxo sanguíneo transporta ao cerebro un estimulante chamado nicotina,
que causa a liberación de dopamina e doutros neurotransmisores,
incluídas as endorfinas,
que crean unha sensación pracenteira que fai que fumar
provoque adicción.
A nicotina e outras substancias químicas dos cigarros
causan simultaneamente a constrición dos vasos sanguíneos
e dano no seu delicado revestimento endotelial
e reducen o fluxo sanguíneo.
Estes efectos vasculares fan que se engrosen
as paredes dos vasos sanguíneos
e favorecen a viscosidade das plaquetas,
que aumenta a probabilidade de que se formen coágulos
que desencadeen ataques cardíacos e ictus.
Moitos dos compostos químicos dos cigarros poden desencadear mutacións perigosas
no ADN e dar orixe á formación de cancros.
Ademais, os ingredientes coma o arsénico ou o níquel
poden alterar o proceso de reparación do ADN
e comprometer a capacidade do organismo de combater os cancros.
De feito, aproximadamente una de cada tres mortes por cancro nos Estados Unidos
está causada polo tabaquismo.
E non se trata só do cancro de pulmón.
Fumar pode producir cancro en múltiples tecidos e órganos,
así como danos na visión
e debilidade nos ósos.
Dificulta que as mulleres queden preñadas
e, nos homes, pode causar disfunción eréctil.
Con todo, para os que deixan de fumar,
hai un lado positivo
con beneficios físicos case inmediatos e duradeiros.
Tan só 20 minutos despois de fumar o último cigarro,
o ritmo cardíaco e a presión arterial comezan a normalizarse.
Despois de 12 horas, os niveis de monóxido de carbono estabilízanse
e aumenta a capacidade de transporte de osíxeno polo sangue.
Un día despois de deixalo,
o risco de infarto comeza a diminuír a medida que a presión arterial
e a frecuencia cardíaca se normalizan.
Despois de dous días,
as terminacións nerviosas responsables do olfacto e do gusto
empezan a recuperarse.
Os pulmóns vólvense máis saudables despois dun mes,
con menos tose e falta de aire.
Os delicados cilios das vías aéreas e dos pulmóns
empezan a recuperarse en semanas
e restáuranse despois de nove meses, o que mellora a resistencia ás infeccións.
Ao cumprirse un ano de deixar de fumar,
o risco de enfermidade cardíaca redúcese á metade
grazas á mellora da función dos vasos sanguíneos.
Aos cinco anos,
a posibilidade de formación dun coágulo diminúe drasticamente
e o risco de accidente cerebrovascular segue reducíndose.
Despois de dez anos, as posibilidades de desenvolver un cancro de pulmón mortal
redúcense nun 50 %,
probablemente porque o organismo ten a capacidade de reparar o ADN restaurada.
Aos 15 anos, a probabilidade de desenvolver unha cardiopatía coronaria
é practicamente a mesma que a dun non fumador.
É absurdo finxir que lograr todo isto é fácil.
Deixar de fumar pode provocar ansiedade e depresión,
como resultado da abstinencia da nicotina.
Afortunadamente, estes efectos adoitan ser temporais.
E deixar de fumar é cada vez máis fácil, grazas a un crecente arsenal de recursos.
As terapias de substitución da nicotina con goma de mascar,
parches cutáneos,
pastillas e aerosois
poden axudar os fumadores a deixar os cigarros.
Actúan estimulando receptores de nicotina no cerebro
para evitar os síntomas da abstinencia,
sen engadir outras substancias químicas prexudiciais.
Os grupos de orientación e apoio,
a terapia cognitiva de conducta
e o exercicio de intensidade moderada
tamén axudan os fumadores a deixar os cigarros.
Isto é unha boa noticia,
xa que deixar de fumar encamíñate pola senda da saúde.